Det kongelige Kunnskapsdepartement

Prop. 5 L

(2018–2019)

Proposisjon til Stortinget (forslag til lovvedtak)

Endringer i introduksjonsloven (feilrettinger)

Tilråding fra Kunnskapsdepartementet 19. oktober 2018,   
godkjent i statsråd samme dag.   
(Regjeringen Solberg)

# Proposisjonens hovedinnhold

Kunnskapsdepartementet fremmer med dette forslag om endringer i lov 4. juli 2003 nr. 80 om introduksjonsordning og norskopplæring for nyankomne innvandrere (introduksjonsloven). Endringene foreslås som følge av utilsiktede feil i forbindelse med lovendringer som trådte i kraft mellom 16. juni og 1. september 2018.

# Bakgrunn

I vårsesjonen 2018 vedtok Stortinget tre ulike endringslover til introduksjonsloven:

* Lov 15. juni 2018 nr. 42, ikrafttredelse 16. juni 2018 (endringer i §§ 2 første ledd bokstav c og 17)
* Lov 22. juni 2018 nr. 85, ikrafttredelse 1. august 2018 (endringer i §§ 23, 24 og ny 27 a)
* Lov 15. juni 2018 nr. 41, ikrafttredelse 1. september 2018 (endringer i §§ 1, 2, 4, 5, 6, 19, 20, nye 20 a til 20c, 21, 23, 24, 25, nye 25 a og 25 b)

Grunnet ulike ikrafttredelsestidspunkt, har endringer i tre bestemmelser falt ut av introduksjonsloven ved ikrafttredelsen av den siste endringsloven 1. september 2018.

# Forslag til endringer i introduksjonsloven

Departementet foreslår at endringene fra henholdsvis 16. juni og 1. august 2018, som falt ut i forbindelse med at lov 15. juni 2018 nr. 41 trådte i kraft 1. september 2018, inntas på nytt.

Dette gjelder for det første endringen i introduksjonsloven § 2 første ledd bokstav c, som innebærer at medlemmer av barnefamilier og enslige mindreårige over 16 år med begrenset oppholdstillatelse i påvente av dokumentert identitet har rett og plikt til deltakelse i introduksjonsprogram. Se Prop. 89 L (2017–2018) for omtale av denne endringen.

Videre gjelder dette endringer i introduksjonsloven §§ 23 og 24 om tilsyn og internkontroll med forbudet mot bruk av ansiktsdekkende plagg, se Prop. 51 L (2017–2018) og Innst. 351 L (2017–2018) for omtale av disse endringene.

# Økonomiske og administrative konsekvenser

Forslaget i denne proposisjonen dreier seg kun om å ta inn igjen allerede vedtatte endringer som har falt ut og har derfor ikke økonomiske og administrative konsekvenser. Det vises til Prop. 89 L (2017–2018) og Prop. 51 L (2017–2018) for omtale av de økonomiske og administrative konsekvensene ved de opprinnelige endringene.

# Merknader til lovbestemmelsene

Til § 2 første ledd bokstav c

Medlemmer av barnefamilier og enslige mindreårige over 16 år med begrenset oppholdstillatelse i påvente av dokumentert identitet, jf. utlendingsloven § 38 femte ledd bokstav a eller b, inngår i personkretsen for rett og plikt til deltakelse i introduksjonsprogrammet.

Med medlem av barnefamilie menes foreldre og deres barn, inkludert søsken over 18 år. Som forelder regnes her også omsorgspersoner med foreldreansvar. Som enslig mindreårig regnes her personer som på vedtakstidspunktet for oppholdstillatelse var under 18 år og som kom til landet uten foreldre eller andre voksne med forsørgeransvar. På tidspunktet for bosetting og vedtak om tildeling av introduksjonsprogram kan vedkommende være over 18 år.

Retten og plikten inntrer etter bosetting i kommunen, jf. annet ledd. Øvrige vilkår etter § 2 gjelder for denne gruppen på tilsvarende måte som for andre med oppholdstillatelse som nevnt i første ledd bokstav a til e. Andre voksne enn de nevnte med begrenset oppholdstillatelse i påvente av dokumentert identitet, omfattes ikke av retten og plikten.

Se Prop. 89 L (2017–2018) for omtale av dette forslaget.

Til § 23

I første ledd i bestemmelsen legges det inn en henvisning til § 27 a om forbud mot bruk av ansiktsdekkende plagg. Endringen innebærer at fylkesmannen også skal føre tilsyn med at kommunene overholder forbudet i introduksjonsloven § 27 a.

Se Prop. 51 L (2017–2018) og Innst. 351 L (2017–2018) for omtale av dette forslaget.

Til § 24

I første ledd i bestemmelsen legges det inn en henvisning til § 27 a om forbud mot bruk av ansiktsdekkende plagg. Endringen innebærer at kommunen også skal føre internkontroll med at forbudet i introduksjonsloven § 27 a overholdes.

Se Prop. 51 L (2017–2018) og Innst. 351 L (2017–2018) for omtale av dette forslaget.

Ikrafttredelse

Departementet foreslår at endringene i introduksjonsloven skal tre i kraft straks.

Kunnskapsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i introduksjonsloven (feilrettinger).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i introduksjonsloven (feilrettinger) i samsvar med et vedlagt forslag.

Forslag

til lov om endringer i introduksjonsloven (feilrettinger)

I

I lov 4. juli 2003 nr. 80 om introduksjonsordning og norskopplæring for nyankomne innvandrere gjøres følgende endringer:

§ 2 første ledd bokstav c skal lyde:

c) fornybar oppholdstillatelse etter utlendingsloven § 38 første ledd på grunnlag av søknad om asyl, begrenset oppholdstillatelse som medlem av barnefamilie eller som enslig mindreårig, jf. utlendingsloven § 38 femte ledd bokstav a eller b eller kollektiv beskyttelse i massefluktsituasjon, jf. utlendingsloven § 34,

§ 23 første ledd skal lyde:

Fylkesmannen skal føre tilsyn med kommunens oppfyllelse av plikter etter kapitlene 2 til 4 A, § 27 a og registrering i personregister etter § 25 a annet ledd av opplysninger om deltakelse i introduksjonsprogram, opplæring i norsk og samfunnskunnskap samt opplæring i norsk og opplæring i norsk kultur og norske verdier i mottak.

§ 24 første ledd skal lyde:

Kommunen skal føre internkontroll for å sikre at virksomhet og tjenester etter kapitlene 2 til 4 A, § 27 a og registrering i personregister etter § 25 a annet ledd av opplysninger om deltakelse i introduksjonsprogram, opplæring i norsk og samfunnskunnskap samt opplæring i norsk og opplæring i norsk kultur og norske verdier i mottak, er i samsvar med kravene i loven. Kommunen må kunne gjøre rede for hvordan den oppfyller denne plikten.

II

Loven trer i kraft straks.